Дружба (пещера)

Дру́жба (друга назва Романія) — карстова пещера в Українськых Карпатах; ґеолоґічна памнятка природы місного значеня.

Находит ся в межах Угольсько-Шыроколужанського заповідного масива (часть Карпатського заповідника), в хащи на сївер уд села Мала Уголька, котра в Тячовському районї Закарпатської области.

Дружбу рахуют май великов пещеров Українськых Карпат. Сумарна довжина йиї ходу складає булше 1. км, а глубина пещеры — 46 м.

Нахоженя туй пещеры повязано из уложеньом величезных, у пару кубокілометру, блоку вапняку, што в цїлому є характерно для Пенінської зоны стрімчаку, яка проходит через южну часть Угольського масива. Йся місность характеризує ся добре розвинутым карстом, дякуючи сьому туй представлені шелиякі карстові формы як надземні, так и пудземні: карстові поливачкы, пещеры, ґроты, шахты, карстові колодязьы и т.д. Самых пещер на території Угольського-Шыроколужанського масива нараховуют булше 30. Окремі з сих пещер сохранили свої камняні шаты 
— сталактиты, сталаґмиты, сталаґнаты и т.д.

Вход у пещеру Дружба, што простерає ся пуд земльов унь до самої рікы Малої Уголькы, находит ся на днови карстової поливачкы. Входный коридор — вто камняный природный колодязь высотов 1,5—2 м и глубинов 20 м. На днови колодязя находит ся великый зал (заваленый брылами), уд якого в рузні бокы розходит ся дакулько коридору. У пещері течут два поточкы, які зливают ся в єдиный потук. Температура воздуха складає +8,5.

Спозад безпекы людий и звірий вход у пещеры кругом огороженый. Попасти в пуземеля мож лиш из спеціальным знарядженям тай з проводником, сперед тым достати дозвул уд адміністрації заповідника.

У 1950—60. годах близько пещеры проводили ся геологоизглядувальні роботы, слїды якых мож наблюдати до нынї у выгляді зостатку шурфів.

1997. годови включили ї до склада Карпатського біосферного заповідника.

Одкликованя